**PATALPŲ, ESANČIŲ MOLĖTŲ M.,** **STATYBININKŲ G. 8,**

**NUOMOS VIEŠOJO KONKURSO BŪDU SĄLYGOS**

**I. PAGRINDINĖS NUOMOS SĄLYGOS**

 1.1. **UAB „Molėtų švara“** (toliau – Nuomotojas), įmonės kodas 167500661, registracijos adresas: Molėtų r. sav., Molėtų m., Statybininkų g. 8, organizuoja patalpų nuomos konkursą (toliau - Konkursas). Konkurso procedūras vykdo UAB „Molėtų švara“ nuomos komisija (toliau - Komisija).

 1.2. **Nuomos objektas** – UAB „Molėtų švara“ nuosavybės teise priklausančios negyvenamosios patalpos, esančios Molėtų r. sav., Molėtų m., Statybininkų g. 8 (toliau – Patalpos), unikalus Nr.6297-7001-6017, registro Nr. 90/20365. Išnuomojama patalpų, inventorinėje byloje pažymėtų indeksu 1-8, atitverta atskira dalis, kurios plotas yra 21,93 kv.m. Kartu išnuomojamos bendrojo naudojimo 16,79 kv. m. dydžio patalpos (koridorius (1-10), tamburas (1-13), sanitariniai mazgai (1-14 ir 1-15), kurių 5,87 kv. m. plotas priskiriamas nuomos objektui. **Iš viso išnuomojamų patalpų bendras plotas – 27,80 kv. m**.

 1.3. Nuomojamų patalpų paskirtis – **administracinė, biuro ir pan. veikla**.

 1.4. Nuomojamų patalpų pradinis nuompinigių dydis – **3,00 Eur už 1 kv. metrą**.

 1.5. Be nuompinigių nuomininkas kas mėnesį mokės mokesčius už vandenį, energiją, šilumos energiją, ryšio ir kitas paslaugas pagal atskirą susitarimą.

 1.6. Nuomos terminas – 5 (penkeri) metai.

 1.7. Konkurso dalyviai registruojami adresu: Molėtų r. sav., Molėtų m., Statybininkų g. 8, UAB „Molėtų švara“ patalpose, II-ame aukšte. Konkurso dalyvius registruoja administratorė Laima Lapūnienė, mob.tel.: 8 654 87818, el.p. svara@moletusvara.lt. Pasiūlymai pateikiami užklijuotame voke darbo dienomis nuo 2023-09-27 d. iki 2023-10-03 d. imtinai, darbo laiku nuo 10.00 val. iki 15.00 val.

 1.8. Konkurso dalyvio pradinio įnašo dydis - 2 mėnesių pradinio turto nuompinigių dydžio suma (27,80 x 3 x 2 = 166,80 Eurų). Konkurso dalyvis pradinį įnašą turi būti sumokėjęs pavedimu į UAB „Molėtų švara“ atsiskaitomąją sąskaitą LT52 4010 0455 0008 0254 prieš atvykstant registruotis.

 1.9. Patalpų apžiūrą vykdys aplinkotvarkos tarnybos vadovas Liudas Vasaravičius, tel.: **8 672 27848**, el. p. liudas@moletusvara.lt . Patalpų apžiūra vyks 2023 m. rugsėjo 25 ir 26 dienomis nuo 10.00 iki 15.00 val.

 1.10. Komisijos posėdis, kurio metu bus susipažįstama su pateiktomis konkursui paraiškomis vyks 2023-10-04 d. 10.00 val. Adresu: Statybininkų g. 8, Molėtai, II a. posėdžių salėje.

**II. KONKURSO DALYVIŲ REGISTRAVIMAS**

 2.1. Konkurso dalyviai konkurso sąlygų 1.7 punkte nurodytu laiku pateikia administratorei Laimai Lapūnienei užklijuotą voką, ant kurio turi būti užrašyta: konkurso dalyvio pavadinimas, adresas, ir nuoroda „Turto (patalpų Statybininkų g. 8, Molėtai) nuomos konkursui". Kartu su voku (atskirai, į voką neįdėtas) pateikiamas finansų įstaigos dokumentas, patvirtinantis, kad pradinis įnašas sumokėtas.

 2.2. Voke turi būti pateikti šie dokumentai:

 2.2.1. paraiška (3 priedas), kurioje nurodomas konkurso dalyvio ar jo įgalioto asmens vardas, pavardė, asmens kodas ir gyvenamosios vietos adresas (šie reikalavimai taikomi fiziniams asmenims) arba asmens teisinė forma, pavadinimas, kodas ir buveinės adresas, steigimo dokumentų ar kitų steigimo faktą patvirtinančių dokumentų kopijos (šie reikalavimai taikomi juridiniams asmenims), kontaktinio asmens telefono numeris, elektroninio pašto adresas;

 2.2.2. nustatyta tvarka patvirtintas įgaliojimas, jeigu konkurso dalyviui konkurse atstovauja jo įgaliotas asmuo;

 2.2.3. pasiūlymas, kuriame nurodytas siūlomas konkretus nuompinigių dydis;

 2.2.4. konkurso dalyvio ar jo įgalioto asmens sąskaitos, į kurią komisija turi pervesti grąžinamą pradinį įnašą, rekvizitai;

 2.2.5. paaiškinimas, kokiam tikslui konkurso dalyvis naudos nuomojamą turtą.

 2.3. Konkurso dalyviai registruojami turto (nurodomas pavadinimas ir adresas) nuomos konkurso dalyvių registracijos pažymoje.

 2.4. Konkurso dalyviui išduodamas, jeigu konkurso dalyvis pats dalyvauja registruojant dokumentus, arba paštu išsiunčiamas konkurso dalyvio pažymėjimas, kuriame nurodytas registracijos eilės numeris, voko gavimo data ir laikas (minučių tikslumu), komisijos posėdžio vieta (adresas), data ir tikslus laikas.

 2.5. Asmenys konkurso dalyviais neregistruojami, jeigu:

 - jie nesumokėjo pradinio įnašo ir nepateikė finansų įstaigos išduoto dokumento, patvirtinančio, kad šis įnašas sumokėtas;

 - pateikė neužklijuotą voką arba voką pateikė pasibaigus skelbime nurodytam dokumentų registravimo laikui;

 - pagal užrašą ant gauto užklijuoto voko neįmanoma identifikuoti norimo išsinuomoti turto;

 - nurodyti trūkumai neištaisomi, kol dokumentai registruojami.

 Asmenims, dėl šiame punkte nurodytų priežasčių neregistruotiems konkurso dalyviais, ne vėliau kaip kitą darbo dieną po dokumentų gavimo dokumentai išsiunčiami registruotu laišku.

 2.6. Įregistruotas konkurso dalyvis iki skelbime nurodyto dokumentų registravimo termino pabaigos turi teisę atšaukti pateiktą paraišką ir pateikti naują paraišką ir kitus konkurso sąlygų 2.2 punkte nurodytus dokumentus. Tokiu atveju konkurso dalyvių registracijos pažymoje įrašoma, kad ankstesnė paraiška atšaukta ir, jeigu pateiktas naujas vokas, nurodoma naujo voko pateikimo data ir laikas. Konkurso dalyviui, pateikusiam voką su naujais dokumentais, suteikiamas naujas registracijos numeris. Draudžiama pateikti naują paraišką, neatšaukus ankstesniosios. Konkurso dalyviui, atšaukusiam pateiktą paraišką, jo pateikti dokumentai grąžinami įvykus konkursui arba, jeigu dalyvauti konkurse neįsiregistruoja nė vienas kitas asmuo, pasibaigus dokumentų registravimo terminui.

 2.7. Iki komisijos posėdžio pradžios konkurso dalyvių vokai su dokumentais neatplėšiami, kiti asmenys su duomenimis apie įregistruotus konkurso dalyvius nesupažindinami.

**III. VIEŠOJO NUOMOS KONKURSO VYKDYMAS**

 3.1. Konkursas vykdomas per komisijos posėdį, kuris numatomas 2023-10-04 d. 10.00 val.

 3.2. Dalyvauti konkurse turi teisę tik konkurso sąlygų II dalyje nustatyta tvarka įregistruoti konkurso dalyviai, turintys konkurso dalyvio registracijos pažymėjimą ir pateikę asmens tapatybę patvirtinantį dokumentą.

 3.3. Per komisijos posėdį konkurso dalyviai įsitikina, kad vokai su dokumentais nepažeisti, komisijos pirmininkas atplėšia vokus, nepažeisdamas voko užklijavimo juostos. Komisijos nariai, nustatę, kad konkurso dalyvių vokuose yra visi konkurso sąlygų 2.2 punkte nurodyti dokumentai, o paraiškose nurodyta visa reikiama informacija, skelbia konkurso dalyvių siūlomus turto nuompinigių dydžius.

 3.4. Konkurso laimėtoju pripažįstamas konkurso dalyvis, pasiūlęs didžiausią turto nuompinigių dydį. Jeigu tokį pat (didžiausią) dydį pasiūlo keli konkurso dalyviai, konkurso dalyviu pripažįstamas dalyvis, anksčiau įregistruotas pažymoje.

 3.5. Kai konkursą laimi didžiausią turto nuompinigių dydį pasiūlęs, bet į komisijos posėdį neatvykęs konkurso dalyvis, jam ne vėliau kaip per 3 darbo dienas nuo komisijos protokolo pasirašymo komisija registruotu laišku išsiunčia pranešimą, kuriame nurodomi tikslūs nuomos sutarties pasirašymo data ir laikas, taip pat nurodoma galimybė konkurso laimėtojui suderinti kitą nuomos sutarties pasirašymo datą. Konkurso dalyviai, neatvykę į komisijos posėdį, apie konkurso rezultatus informuojami raštu (jiems išsiunčiami pranešimai) per 3 darbo dienas nuo komisijos protokolo pasirašymo.

 3.6. Konkurso laimėtojas, negalintis atvykti nurodytu laiku pasirašyti nuomos sutarties, turi ne vėliau kaip per 5 darbo dienas nuo pranešimo gavimo apie tai informuoti komisiją ir suderinti kitą nuomos sutarties pasirašymo datą. Jeigu konkurso dalyvis, pripažintas konkurso laimėtoju, atsisako sudaryti nuomos sutartį arba nepranešęs, kad negali nurodytu laiku atvykti pasirašyti nuomos sutarties, neatvyksta pasirašyti nuomos sutarties, pradinis įnašas jam negrąžinamas. Tokiu atveju komisijos sprendimu konkurso laimėtoju pripažįstamas kitas pagal eilę konkurso sąlygas atitinkančius dokumentus pateikęs konkurso dalyvis, pasiūlęs didžiausią turto nuompinigių dydį.

 3.7. Jeigu dalyvauti konkurse užsiregistruoja tik vienas konkurso dalyvis, jo pateikti dokumentai atitinka Konkurso sąlygų 2.2 punkto reikalavimus ir jis pasiūlo turto nuompinigių dydį, ne mažesnį už nustatytą pradinį nuompinigių dydį, konkurso dalyvis pripažįstamas konkurso laimėtoju.

 3.8. Jeigu dalyvauti turto nuomos konkurse neužsiregistruoja nė vienas dalyvis arba visi konkurso dalyviai pasiūlo nuompinigių dydį, mažesnį už nustatytą pradinį nuompinigių dydį, ir (ar) pateikiami ne visi konkurso sąlygų 2.2 punkte nurodyti dokumentai, konkursas skelbiamas neįvykusiu.

 3.9. Konkurso dalyviams, nelaimėjusiems konkurso, arba konkurso sąlygų 3.8 punkte nurodytu atveju konkursą paskelbus neįvykusiu, turto Nuomotojas per 5 darbo dienas po komisijos protokolo pasirašymo grąžina pradinius įnašus į sąskaitas, nurodytas konkurso dalyvių dokumentuose.

 3.10. Konkurso laimėtojo pradinis įnašas įskaitomas į turto nuompinigius.

 3.11. Nuomotojas bet kuriuo metu iki nuomos sutarties sudarymo turi teisę nutraukti konkurso procedūras, jeigu:

 - atsiranda aplinkybių, kurių nebuvo galima numatyti iki paskelbiant konkursą;

 - paskelbus konkursą paaiškėja, kad turto nuoma negalima.

 3.12. Konkurso dalyviai apie sprendimą nutraukti konkurso procedūras informuojami raštu (jiems išsiunčiami pranešimai), ir pradinis įnašas jiems grąžinamas per 5 darbo dienas nuo sprendimo nutraukti konkursą priėmimo.

 3.13. Paskelbti turto nuompinigių dydžiai, juos pasiūlę konkurso dalyviai, konkurso rezultatai įrašomi komisijos protokole, kurį ne vėliau kaip kitą dieną po komisijos posėdžio pasirašo komisijos pirmininkas ir komisijos nariai. Konkurso dalyviai ar jų įgalioti atstovai turi teisę susipažinti su komisijos protokolu.

**IV. NUOMOS SUTARTIES PASIRAŠYMAS IR TURTO PERDAVIMAS**

 4.1. Turto nuomos sutartį, sudarytą pagal prie šių sąlygų pridedamą materialiojo turto nuomos sutarties projektą (konkurso sąlygų 1 priedas), Nuomininkas pasirašo su konkurso laimėtoju arba jo įgaliotu atstovu - ne anksčiau kaip per 5 darbo dienas ir ne vėliau kaip per 10 darbo dienų nuo komisijos protokolo pasirašymo, išskyrus tuos atvejus, kai konkurso laimėtojui informavus, kad jis negali nurodytu laiku atvykti pasirašyti nuomos sutarties, suderinama kita nuomos sutarties pasirašymo data.

 4.2. Turto perdavimas įforminamas ilgalaikio materialiojo turto perdavimo ir priėmimo aktu (konkurso sąlygų 2 priedas).

**V. KONKURSO SĄLYGŲ PRIEDAI**

 5.1. Šias sąlygas taip pat sudaro priedai:

 1) Ilgalaikio materialiojo turto nuomos sutarties projektas,

 2) Ilgalaikio materialiojo turto perdavimo ir priėmimo aktas,

 3) Paraiška dėl dalyvavimo Molėtų rajono savivaldybės turto nuomos konkurse.

\_\_\_\_\_\_\_\_\_\_\_\_\_\_\_\_\_\_\_\_\_\_